題惟晤師斑竹杖
作者：强至
朝代：宋

paragraphs: 蜀江濯錦含文漪，竹生江岸初綠滋。
錦波一浸入竹肌，萬洗不落斑在皮。
又聞淚點灑舜妃，遺迹漸染傳今時。
搯不受爪滑可持，隠起高節無屈欹。
江神雖寶莫自私，煙根忽逐霜刀離。
截而爲杖得者誰，龐眉大士今一枝。
斒斕頗與壞衲宜，朝躋山巔暮江湄。
山備兕虎江蛟螭，爾杖未折莫汝危。
足力自健無險巇，安用童子兩肩爲。
當年常竹紋無奇，猶託變化神葛陂。
况此已是斑龍兒，長恐一旦風雲隨。
復整頭角還天逵，未必久爲師有之。